Urmareste Modifică dimensiunea fontului: Play

Bucureşti, 29 iul /Agerpres/ - Liberalii precizează, în urma informaţiilor apărute în spaţiul public în legătură cu presupuse

fapte de corupţie ale fostului preşedinte al Camerei Deputaţilor Bogdan Olteanu, că sprijină instituţiile statului în lupta anticorupţie.



"Partidul Naţional Liberal a sprijinit şi va sprijini instituţiile statului în lupta împotriva corupţiei. PNL consideră că justiţia trebuie să-şi facă datoria în absolut orice situaţie şi în cazul oricărei persoane, actual sau fost membru de partid, actual sau fost demnitar. Toţi oamenii sunt egali în faţa legii, iar cine a greşit trebuie să plătească", arată liberalii într-un comunicat remis, vineri, AGERPRES.



Viceguvernatorul BNR Bogdan Olteanu este acuzat de procurorii DNA că, în perioada iulie - noiembrie 2008, în calitate de preşedinte al Camerei Deputaţilor, a solicitat şi primit de la un om de afaceri suma de 1 milion de euro şi sprijin electoral în schimbul numirii unei persoane pe postul de guvernator al Deltei Dunării, banii fiind remişi la sediul unui partid politic.



Potrivit unui comunicat al DNA transmis vineri AGERPRES, Bogdan Olteanu a fost reţinut pentru trafic de influenţă şi va fi prezentat vineri Înaltei Curţi de Casaţie şi Justiţie cu propunere de arestare preventivă pentru 30 de zile. AGERPRES/(AS - autor: Florentina Peia, editor: Florin Marin)